એવી ભૂલો બહુ દર્દ આપે છે જેનો માફી માગવાનો સમય વહી ગયો હોય છે. જે સંબંધ દર્દ આપે ત્યાં પૂર્ણવિરામ મૂકી દેતા અચકાવું ન જોઈએ. સોશિયલ મીડિયાના કારણે સવારમાં અનેક મેસેજીસ ચાહવા ન છતાંય વાંચવા પડતા હોય છે. કોઈક વખત સાવ ફાલતુ જેવા મેસેજ મગજની નસો તાણી દે છે તો કોઈક વખત મેસેજની લાઈન્સ દિલ અને દિમાગ બંનેને વિચારતાં કરી મૂકે તેવી હોય છે. સોશિયલ મીડિયા પર આવતાં સુવાક્યો જોઈને ઘણાં લોકો તો એવું પણ કહે છે કે મને એટલા બધા સુવિચારો સંદેશા સ્વરૃપે મળે છે કે જાણે આખી દુનિયા સુધરી ગઈ હોય અને મારે એકે જ સુધરવાનું બાકી હોય. આવો જ એક મેસેજ વાંચીને એક કિસ્સો યાદ આવી ગયો.